PF ตั้ง 3 บ.ย่อยใหม่ ลุยธุรกิจพัฒนาอสังหาริมทรัพย์
PF ตั้ง 3 บ.ย่อยใหม่ ลุยธุรกิจพัฒนาอสังหาริมทรัพย์
20 ก.พ. 2562

บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ที่ประชุมคณะกรรมการบริษัทครั้งที่ 1/2562 ซึ่งประชุมเมื่อวันที่ 24 ม.ค. 2562 ได้มอบหมายให้ นายชายนิด อรรถญาณสกุล แจ้งต่อตลาดหลักทรัพย์ฯ เกี่ยวกับการจัดตั้งบริษัทย่อย ได้แก่ บริษัท พีเอฟ ฟอเรสทรี จำกัด (PF Forestry Co., Ltd.) โดยประกอบกิจการเข้าเป็นผู้ถือหุ้นในบริษัทอื่น รวมถึงประกอบกิจการลงทุนและพัฒนาอสังหาริมทรัพย์ ด้วยทุนจดทะเบียน 15,000,000 บาท แบ่งออกเป็นหุ้นสามัญจำนวน 150,000 หุ้น มูลค่าที่ตราไว้หุ้นละ 100 บาท ทุนที่เรียกชำระแล้ว 15,000,000 บาท โดย PF ถือหุ้นในสัดส่วน 100%
อีกทั้งจัดตั้งบริษัท พีเอฟเอส 1 จำกัด โดยประกอบกิจการลงทุนและพัฒนาอสังหาริมทรัพย์ ด้วยทุนจดทะเบียน 5,000,000 บาท แบ่งออกเป็นหุ้นสามัญจำนวน 50,000 หุ้น มูลค่าที่ตราไว้หุ้นละ 100 บาท ทุนที่เรียกชำระแล้ว 5,000,000 บาท โดย บริษัท พีเอฟ ฟอเรสทรี จำกัด ถือหุ้นในสัดส่วน 100%
นอกจากนี้ จัดตั้งบริษัท พีเอฟเอส 2 จำกัด โดยประกอบกิจการลงทุนและพัฒนาอสังหาริมทรัพย์ ด้วยทุนจดทะเบียน 5,000,000 บาท แบ่งออกเป็นหุ้นสามัญจำนวน 50,000 หุ้น มูลค่าที่ตราไว้หุ้นละ 100 บาท ทุนที่เรียกชำระแล้ว 5,000,000 บาท โดยบริษัท พีเอฟ ฟอเรสทรี จำกัด ถือหุ้นในสัดส่วน 100%